**Dôvodová správa**

**B. Osobitná časť**

**K § 1**

Navrhuje sa predmet nariadenia vo vzťahu k pravidlám predkladania žiadostí, výkonu kontrol a znižovania priamych podpôr Strategického plánu spoločnej poľnohospodárskej politiky 2023 – 2027, na ktoré sa vzťahuje integrovaný administratívny a kontrolný systém (ďalej len „integrovaný systém“), a to v nadväznosti na novú právnu úpravu vyplývajúcu z nariadenia (EÚ) 2021/2115 v platnom znení a nariadenia (EÚ) 2021/2116 v platnom znení. Kompetencia Pôdohospodárskej platobnej agentúry na výkon kontroly je ustanovená zákonom č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov (§ 10 ods. 1 písm. m) a § 18).

**K § 2**

Navrhuje sa žiadateľov informovať, že na spracovanie a kontrolu žiadosti sa použije integrovaný systém, ktorého právny rámec je upravený v čl. 65 nariadenia (EÚ) 2021/2116 v platnom znení.

**K § 3**

Navrhuje sa systém predkladania žiadostí, ktorý umožní elektronickú komunikáciu fungujúcu v ročnom cykle. Návrh nariadenia vlády zjednodušuje administratívu žiadostí tým, že sa jedna žiadosť bude môcť týkať viacerých podpôr. Návrh nariadenia vlády využíva výhody digitalizácie tým, že na všetku komunikáciu so žiadateľmi sa spravidla využijú elektronické prostriedky. S cieľom uľahčiť proces predkladania žiadostí sa žiadateľom poskytnú vopred vyplnené formuláre, ktoré obsahujú aktualizované informácie relevantné pre žiadateľov. Na základe čl. 3 ods. 2 vykonávacieho nariadenia (EÚ) 2022/1173 z 31. mája 2022, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2021/2116 v súvislosti s integrovaným administratívnym a kontrolným systémom v rámci spoločnej poľnohospodárskej politiky (Ú. v. EÚ L 183, 8. 7. 2022) (ďalej len „vykonávacie nariadenie (EÚ) 2022/1173“) návrh nariadenia vlády stanovuje termín predloženia žiadosti v príslušnom kalendárnom roku. Návrh obsahových náležitostí formulára žiadosti o podporu odkazuje na čl. 6, 8 a 9 vykonávacieho nariadenia (EÚ) 2022/1173 a na § 2 ods. 3 až 8 nariadenia vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky (ďalej len „nariadenie vlády Slovenskej republiky č. 3/2023 Z. z.“), aby sa tam stanovené obsahové požiadavky neduplikovali, a tam, kde sú tieto príliš všeobecné, ich v súlade s imperatívmi právnej istoty bližšie špecifikuje. Dokumenty, ktorými žiadateľ preukazuje splnenie podmienok na poskytnutie podpory, sú pre prehľadnosť vyňaté z paragrafového znenia a bližšie špecifikované v osobitnej prílohe k nariadeniu, a to, v prípade potreby, vrátane osobitných termínov, do ktorých sa majú predložiť. Žiadatelia naďalej zostávajú zodpovední za predloženú žiadosť o podporu, aby bolo možné jasne prevziať všetky súvisiace práva a povinnosti.

V nadväznosti na čl. 8 ods. 3 vykonávacieho nariadenia (EÚ) 2022/1173, podľa ktorého geopriestorová aplikácia obsahuje jednoznačnú identifikáciu poľnohospodárskych pozemkov a jednotiek pôdy, ktoré obsahujú nepoľnohospodárske plochy považované za oprávnené zo strany členského štátu podniku, sa pre žiadateľov navrhuje ustanoviť osobitná povinnosť v predloženej žiadosti identifikovať každú plochu podľa § 4 ods. 1 písm. a) a b) nariadenia vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb (ďalej len „nariadenie vlády Slovenskej republiky č. 436/2022 Z. z.“), a to v prípade, ak jej jednotlivá súvislá výmera v diele pôdneho bloku dosahuje aspoň 0,01 ha; § 3 nariadenia vlády Slovenskej republiky č. 436/2022 Z. z. tým nie je dotknutý. Podľa § 4 ods. 1 písm. a) a b) sa jedná sa teda len o povinnosť žiadateľa nahlasovať

* poľnohospodársku plochu, ktorá sa počas kalendárneho roka, na ktorý sa žiada o podporu, využíva na poľnohospodársku činnosť alebo ak sa poľnohospodárska plocha využíva aj na nepoľnohospodársku činnosť, využíva sa prevažne na poľnohospodársku činnosť, pričom poľnohospodárska plocha sa považuje za plochu využívanú prevažne na poľnohospodársku činnosť, ak jej využitie na poľnohospodársku činnosť nie je vzhľadom na intenzitu, povahu a časové rozvrhnutie nepoľnohospodárskej činnosti významne obmedzené a využitie plochy na nepoľnohospodársku činnosť netrvá viac ako 28 dní v kalendárnom roku, z toho v období od 15. mája do 15. septembra najviac na 14 dní,
* plochu, ktorá je pokrytá krajinnými prvkami, na ktoré sa vzťahuje povinnosť ich zachovania (podľa prílohy č. 2 časti A položky DPEP 8 nariadenia vlády č. 435/2022 Z. z. a kondicionality),
* plochu, ktorá je využívaná na dosiahnutie minimálneho podielu ornej pôdy vyčlenenej na neproduktívne plochy a prvky vrátane pôdy ležiacej úhorom (podľa prílohy č. 2 časti A položky DPEP 8 nariadenia vlády č. 435/2022 Z. z. a kondicionality),
* plochu, ktorá je zriadená alebo udržiavaná v dôsledku celofarmovej eko-schémy podľa § 9 alebo
* plochu, ktorá je pokrytá bylinnými políčkami alebo priekopami, ak neprevládajú a významne nebránia výkonu poľnohospodárskej činnosti.

Daná povinnosť žiadateľa identifikovať všetky (vyššie uvedené) oprávnené plochy významne súvisí s kontrolou požiadaviek a noriem kondicionality, ktoré žiadateľ musí dodržiavať na (vyššie uvedených) oprávnených plochách aj v prípade, keď na (vyššie uvedené) oprávnené plochy nepožaduje podporu.

**K § 4**

S cieľom predchádzať nezrovnalostiam sa umožňuje zmena alebo späťvzatie žiadostí v súlade s podmienkami a v termínoch stanovených na základe čl. 7 ods. 1 vykonávacieho nariadenia (EÚ) 2022/1173. Preto zmena alebo späťvzatie žiadostí nie je povolená v súvislosti s nesplnením podmienok na poskytnutie podpory, ktoré nemožno monitorovať alebo ktoré sa zistili z iných zdrojov, ako zo systému monitorovania plôch alebo administratívnou kontrolou, alebo ak bol žiadateľ informovaný o plánovanej kontrole na mieste alebo ak sa pri takejto neohlásenej kontrole už zistili nezrovnalosti. Platobná agentúra bude v súlade s čl. 7 ods. 2 vykonávacieho nariadenia (EÚ) 2022/1173 naďalej žiadateľov informovať o nedostatkoch zistených administratívnou kontrolou alebo systémom monitorovania plôch a naďalej budú môcť žiadatelia si žiadosť zmeniť v súlade s čl. 7 ods. 1 vykonávacieho nariadenia (EÚ) 2022/1173. Pre zvýšenie právnej istoty žiadateľov je ďalej konštatované, že na zmenenú žiadosť sa prihliada ako na žiadosť predloženú v termíne podľa § 3 ods. 1 a zníženie za oneskorené predloženie žiadosti sa neuplatní. Stanovené termíny neohrozujú riadne vyplácanie preddavkov a platieb podľa čl. 44 nariadenia (EÚ) 2021/2116 v platnom znení.

**K § 5**

Návrh nariadenia vlády hľadá rovnováhu medzi záujmom žiadateľa dopĺňať predloženú žiadosť po termíne stanovenom v § 3 ods. 1 a záujmom verejnosti na právnej istote a efektivite systému žiadostí, ku ktorému neoddeliteľne patrí striktné dodržiavanie stanovených termínov. Výsledným kompromisom je umožnenie žiadateľom do žiadosti dopĺňať plochu a príslušný druh podpory (vrátane príloh preukazujúcich splnenie podmienok na poskytnutie podpory na doplnený druh podpory v rámci dodatočného termínu stanoveného v § 5). Pre zvýšenie právnej istoty žiadateľov je ďalej konštatované, že na doplnenú žiadosť sa prihliada ako na predloženú v termíne podľa § 3 ods. 1 a zníženie za oneskorené predloženie žiadosti sa neuplatní.

**K § 6**

Aby sa v prípade oneskoreného predloženia úplnej žiadosti predišlo drakonickým účinkom § 32 ods. 1 písm. c) zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon č. 280/2017 Z. z.) *en bloc*, navrhuje sa miernejšia sankcia pre žiadateľov v niekoľkodennom omeškaní. Navrhované 1 % zníženie je pritom odstupňované v závislosti od počtu pracovných dní omeškania, aby motivovalo žiadateľov k  urýchlenému predloženiu úplnej žiadosti. Aby však bola zachovaná efektivita systému žiadostí a právna istota ostatných žiadateľov, na žiadosť predloženú po 31. máji sa vôbec neprihliadne, čím odpadne potreba rozhodnúť o zastavení konania podľa § 32 ods. 1 písm. c) zákona 280/2017 Z. z. Miernejší postih sa však navrhuje uplatniť v prípade predloženia prílohy k žiadosti, ktorá sa predkladá v osobitných termínoch. Podpora pri opomenutí podľa predchádzajúcej vety sa neposkytne, až keď žiadateľ nepredloží prílohu ani v lehote určenej v osobitnej výzve platobnej agentúry na predloženie takejto prílohy; v prípade viazaných podpôr podľa § 23, 28 a 29 nariadenia vlády Slovenskej republiky č. 436/2022 Z. z. sa však uplatní pravidlo, že plocha, na ktorú sa takáto nepredložená príloha vzťahuje, nie je určenou plochou.

**K § 7**

Navrhujú sa všeobecné ustanovenia o výkone kontrol. Administratívna kontrola a kontrola na mieste sa majú vykonávať tým spôsobom, aby sa dosiahlo účinné overenie údajov v žiadosti alebo v inom vyhlásení, aby sa dosiahlo účinné overenie splnenia podmienok na poskytnutie podpory a zabránilo neoprávnenému viacnásobnému poskytnutiu podpory tomu istému žiadateľovi. Neoprávnené viacnásobné poskytnutie podpory nie je prípad prevodu zvieraťa z jedného prijímateľa na iného, pri ktorom sa môže na dané zviera zohľadniť viac ako jedna žiadosť v súlade s čl. 3 ods. 6 vykonávacieho nariadenia (EÚ) 2022/1173. Tieto spoločné zásady výkonu kontrol umožňujú teleologickým výkladom preklenúť prípadné pochybnosti o jazykovom výklade jednotlivých ustanovení, týkajúcich sa výkonu kontrol (§ 8 až 11), a zvýšiť tým právnu istotu žiadateľov, ako aj orgánov aplikujúcich právo. Z uplatňovania týchto zásad napríklad vyplynie, že ak je to z povahy jednotlivých druhov kontrol možné a ak je to potrebné na dosiahnutie týchto účelov, musí orgán aplikujúci právo *ex offo* kombinovať rozličné druhy kontrol. Pre čo najefektívnejšie napĺňanie týchto účelov sa rovnako navrhuje, aby sa pri výkone kontrol zohľadnili aj iné skutočnosti, ktoré sú známe platobnej agentúre a ktoré môžu mať vplyv na ich výkon. Obdobná úprava je ustanovená aj v § 32 ods. 2 Správneho poriadku, podľa ktorého sú podkladom pre rozhodnutie aj skutočnosti všeobecne známe alebo známe správnemu orgánu z jeho úradnej činnosti, pričom podľa § 34 ods. 6 správneho poriadku takéto skutočnosti netreba dokazovať. V kontexte návrhu nariadenia vlády sa môže jednať o skutočnosti, ktoré sú Pôdohospodárskej platobnej agentúre známe z jej úradnej činnosti alebo z jej evidencií. Dané ustanovenie nijako nezasahuje do žiadateľových práv pri výkone kontroly a  nerozširuje oprávnenia kontrolórov pri výkone kontroly.

**K § 8**

Na zvýšenie právnej istoty sa navrhuje zadefinovať krížová kontrola ako súčasť administratívnej kontroly. Krížová kontrola je významná z pohľadu ochrany práv žiadateľa o podporu. Keď je na všetkých žiadateľov uplatnená krížová kontrola, nie je potrebné využívať odrádzajúci účinok sankcií. Aby sa zvýšila efektivita výkonu krížových kontrol, navrhuje sa možnosť využiť aj údaje zo žiadostí, ktoré nespĺňajú podmienky na poskytnutie podpory.

**K § 9**

Na zvýšenie právnej istoty sa navrhujú pravidlá výkonu kontrol na mieste, ktoré špecifikujú ustanovenia zákona č. 10/1996 Z. z. o kontrole v štátnej správe v znení neskorších predpisov na podmienky pôdohospodárstva a rozvoja vidieka. Podľa § 18 ods. 1 zákona č. 280/2017 Z. z. sa na účely posúdenia opodstatnenosti žiadosti o poskytnutie podpory, overenia plnenia podmienok na jej poskytnutie, oprávnenosti prijímateľa vrátane práva užívania k poľnohospodárskej ploche a oprávnenosti nákladov požadovaných na úhradu vrátane plnenia ostatných podmienok zmluvy o poskytnutí podpory vykonáva platobná agentúra kontrolu podľa osobitných predpisov. Vzhľadom na invazívnu povahu kontrol na mieste, a to najmä, ak sa vykonáva prostredníctvom fyzickej kontroly v teréne, je dôsledné stanovenie časových obmedzení, obsahu a rozsahu kontrol na mieste podmienka *sine qua non* ochrany žiadateľovho práva na súkromie a jeho slobodu pohybu. Návrh však počíta aj s alternatívnymi metódami výkonu kontroly k fyzickej kontrole v teréne, a to prostredníctvom Diaľkového prieskumu Zeme a iných prostriedkov s aspoň rovnocennou hodnotou. Iné prostriedky s aspoň rovnocennou hodnotou vymedzuje čl. 11 nariadenia 2022/1173 a ako príklad uvádza fotografie s geografickou lokalizáciou.

Z hľadiska časových obmedzení kontroly na mieste je z hľadiska práv žiadateľa najvýznamnejšie ustanovenie, podľa ktorého sa kontrola na mieste obmedzí na nevyhnutný čas, čo je nevyhnutné posudzovať z materiálneho hľadiska v každom individuálnom prípade osobitne. Na zvýšenie právnej istoty žiadateľov sa v porovnaní s predchádzajúcim obdobím spoločnej poľnohospodárskej politiky navrhuje výslovne uviesť, že kontrola na mieste sa neohlasuje, keďže sa v praxi ukázalo, že žiadatelia svojím mylným výkladom týchto ustanovení často namietali v individuálnych prípadoch neohlásenie kontroly na mieste, aj keď je to jedna z najvýznamnejších záruk efektivity kontrol na mieste. V návrhu nariadenia vlády je pritom naďalej zachovaná kontinuita s predchádzajúcim obdobím spoločnej poľnohospodárskej politiky, v ktorom bolo možné ohlásiť kontrolu na mieste v časových limitoch stanovených vo vykonávacom nariadení (EÚ) č. 809/2014 doteraz, ak to nebolo v rozpore s jej účelom, pričom rovnako ostávajú zachované osobitné ustanovenia ohlasovania kontrol pri zvieratách a kondicionalite.

Obsahovo sa kontrola čo do výberu metodických postupov líši v závislosti od toho, či ide o podporu na plochu alebo na zvieratá.

Rozsahovo sa skontrolujú všetky nahlásené plochy alebo zvieratá, pričom je možné skutočnú kontrolu všetkých nahlásených plôch a zvierat vykonať na náhodne vybranej vzorke najmenej 50 % výmery nahlásenej plochy alebo 50 % nahlásených zvierat; to je výhodné aj z hľadiska ochrany žiadateľovho práva na súkromie a jeho slobodu pohybu. Ak sa kontrolou na vzorke zistí nedostatok, skontrolujú sa všetky nahlásené plochy alebo zvieratá alebo sa závery extrapolujú.

Aby bol priebeh kontroly na mieste preskúmateľný, zaznamenáva sa do správy o kontrole. Žiadateľovi sa v prípade zistenia nedostatkov poskytne možnosť vyjadriť sa k zisteným nedostatkom, pričom sa v rámci pokračujúcej digitalizácie verejnej správy táto podmienka považuje za splnenú aj vtedy, ak sa správa z kontroly zašle žiadateľovi elektronicky. Ak žiadateľ marí alebo sťažuje riadny výkon kontroly, podpora, ktorá bola predmetom kontroly, sa neposkytne. Nie je možné a účelné vymenovávať v normatívnom texte všetky spôsoby marenia, resp. sťaženia výkonu kontroly. Mariť a sťažovať kontrolu však žiadateľ môže len nesplnením svojich zákonných povinností pri výkone kontroly podľa osobitného predpisu, napríklad keď bezdôvodne odmieta vykonanie fyzickej kontroly v teréne (napr. keď nainštaluje zariadenie zabraňujúce vstupu pracovníkom kontroly a pod. ) alebo predloženie listiny potrebnej na výkon kontroly.

**K § 10**

Podľa dlhodobých výsledkov kontrol na mieste vykazujú žiadosti o podpory v Slovenskej republike vysokú chybovosť nielen na rizikových vzorkách, ale aj na samotnom náhodnom výbere, čo malo v predchádzajúcom období spoločnej poľnohospodárskej politiky za následok každoročné navyšovanie vzorky minimálne 1,5-násobne, v niektorých rokoch až 2-násobne.

Vzhľadom na tieto dlhodobé výsledky a charakter správania sa žiadateľov sa navrhuje stanoviť taký rozsah kontrol na mieste, ktorý reflektuje rozsah kontrolnej vzorky aspoň taký, aký bol stanovený vo vykonávacom nariadení (EÚ) č. 809/2014 doteraz. To predstavuje základnú kontrolnú vzorku 5%. Rozsah kontrolnej vzorky však môže podliehať primeraným navýšeniam, resp. zníženiam, a to na základe výsledkov z roku predchádzajúcemu roku predloženia žiadosti. Pokiaľ ide o mechanizmus primeraného navyšovania kontrolnej vzorky, ten bude určený usmerním Ministerstva pôdohospodárstva a rozvoja vidieka Slovenskej republiky a bude nasledovať doterajší systém uvedený v pracovnom dokumente Komisie DS/2015/02, v ktorom sú pre účely hodnotenia stanovené dva parametre A (percento nenájdenej výmery z kontroly na mieste) a B (percento žiadateľov s nenájdenou výmerou, u ktorých bola vykonaná kontrola na mieste). K týmto parametrom sa cez maticu chýb priradí miera navýšenia. Primerané zníženie rozsahu kontrolnej vzorky by prichádzalo do úvahy, ak by chybovosť na vzorkách bola na úrovni štatistickej chyby, čo sa však v minulých obdobiach spoločnej poľnohospodárskej politiky v podmienkach Slovenskej republiky ešte nestalo.

Navrhuje sa metóda výberu vzorky, ktorá zahŕňa náhodný výber, aby sa získala reprezentatívna miera chybovosti, a výber na základe rizika s cieľom zamerať sa na oblasti s najvyšším rizikom chyby.

**K § 11**

Nariadením (EÚ) 2021/2116 v platnom znení sa zaviedol systém monitorovania plôch ako povinný prvok integrovaného systému na účely ročného podávania správ o výkonnosti. Systém monitorovania plôch však členský štát môže využiť aj v rámci svojho existujúceho systému kontrol podmienok na poskytnutie podpory, ktoré je možné monitorovať. Aby sa zabezpečilo, že kontrola prostredníctvom systému monitorovania plôch sa bude riadne a jednotne vykonávať, navrhujú sa jej podstatné prvky tak, aby napĺňala ciele uvedené v § 7 a zároveň aby chránila práva žiadateľa. Keďže ide o formu automatizovanej kontroly, v ktorej sú algoritmy výpočtu kontrolných meraní vopred objektívne nastavané a chybovosť ľudského faktora pri výkone kontroly je takmer nulová, navrhuje sa zjednodušený režim pre správu o vykonanej kontrole, v ktorej sa nemusia uvádzať všetky náležitosti tak, ako to predpokladá § 9 ods. 10. Ak by však systém monitorovania plôch v rámci kontroly nevedel žiadosť posúdiť a vyšiel by nerozhodný výsledok, v záujme zabezpečenia riadneho fungovania systému je potrebné dospieť k jednoznačnému výsledku o splnení podmienok na poskytnutie podpory vykonaním fyzickej kontroly v teréne. Na predloženie správy z kontroly monitorovaním plôch sa primerane použije § 9 ods. 11 a 12. Na kontrolu monitorovaním plôch sa neaplikuje § 10 Rozsah kontrol, nakoľko automatizovaný systém automaticky posúdi 100 % žiadateľov v rámci jednotlivých podpôr. Táto kontrola je šetrná aj voči právam žiadateľov, pretože napriek tomu, že sa miera kontrol rapídne zvyšuje, všetci žiadatelia o príslušný druh podpory môžu po oznámení výsledkov kontroly žiadosť zmeniť alebo stiahnuť podľa § 4 a zároveň tak odpadne potreba využívať odrádzajúci účinok sankcií. „Ohlásenie“ kontroly monitorovaním plôch sa vzhľadom na 100 % kontrolnú vzorku žiadateľov navrhuje osobitne vykonať v rámci výzvy platobnej agentúry podľa § 3, pričom sa zavedú vhodné nástroje na elektronickú komunikáciu so žiadateľmi, napríklad pokiaľ ide o predbežné výsledky za jednotlivé plochy, varovania a prípadne požadované dôkazy.

**K § 12**

Keďže doterajšia prax uplatňovania administratívnych sankcií v pôdohospodárstve poukázala na skôr neefektívnu prax platobnej agentúry, ktorá vypočítavala zníženia podpory aj v prípade, keď boli porušené podmienky podľa osobitných predpisov s následkom neposkytnutia podpory v celom rozsahu, navrhuje sa explicitne (ešte pred samotnými mechanizmami zníženia podpôr) zaviesť všeobecné pravidlo, podľa ktorého sa zníženia podpory nebudú vypočítavať, ak v danom prípade boli porušené podmienky podpory, ktoré majú za následok neposkytnutie podpory v celom rozsahu.

 **K § 13**

Na zvýšenie právnej istoty sa navrhujú uviesť všeobecné pravidlá určenia plochy, napríklad ak je výmera plochy nahlásená v žiadosti nižšia ako plocha, ktorá spĺňa podmienky na poskytnutie podpory (ďalej len „určená plocha“); kontinuita s predchádzajúcim obdobím spoločnej poľnohospodárskej politiky je v návrhu nariadenia vlády zachovaná.

**K § 14**

Navrhuje sa zaviesť zníženie podpory s odrádzajúcim účinkom na žiadateľov za porušenie povinnosti uvedenej v § 3 ods. 6 v kontinuite s predchádzajúcim obdobím spoločnej poľnohospodárskej politiky. Trojpercentné zníženie celkovej podpory na plochu (to znamená trojpercentné zníženie, ktoré sa uplatní zo všetkých druhov podpôr na plochu *en bloc*) v roku predloženia žiadosti, ak je rozdiel medzi plochou podľa § 4 ods. 1 písm. a) alebo b) nariadenia vlády Slovenskej republiky č. 436/2022 Z. z. a určenou plochou väčší ako 3 %, je pritom porovnateľné so špecifickým významom tejto sankcie, ktorý zásadne spočíva vo vymožiteľnosti ochrany krajinných prvkov v pôdohospodárstve.

**K § 15 a 16**

Navrhuje sa zaviesť mechanizmus zníženia podpôr s odrádzajúcim účinkom na žiadateľov pri nadhodnotení plôch a zvierat. Oproti predchádzajúcemu obdobiu spoločnej poľnohospodárskej politiky sa navrhujú zmierniť niektoré pravidlá pre znižovanie podpôr, ktoré boli neprimerané vzhľadom na vôľovú stránku žiadateľov. Navrhuje sa preto, aby sa zníženia podpôr na plochu, predstavujúce 1,5 násobok rozdielu výmery nahlásenej a určenej plochy, uplatnili až v prípade, že rozdiel výmery nahlásenej a určenej plochy presiahne 20 % určenej plochy alebo 12 ha. Ak vypočítaná suma zníženia, predstavujúca 1,5 násobok rozdielu výmery nahlásenej a určenej plochy, presiahne výmeru určenej plochy, podpora sa neposkytne a vypočítaná suma 1,5 násobku rozdielu výmery nahlásenej a určenej plochy sa v časti, ktorá presiahne sumu zodpovedajúcu výmere určenej plochy, uloží ako dodatočné zníženie podpory, ktoré je možné započítať v rámci žiadostí, ktoré žiadateľ predloží v nasledujúcich troch rokoch po roku predloženia žiadosti; dodatočné zníženie podpory však nesmie presiahnuť sumu zodpovedajúcu rozdielu výmery nahlásenej a určenej plochy. Toto pravidlo „stropu“ dodatočného zníženia podpory predstavuje kontinuitu s predchádzajúcim obdobím spoločnej poľnohospodárskej politiky a zmierňuje niektoré dopady započítavania dodatočného zníženia podpory. Mechanizmus započítavania je pritom v porovnaní s predchádzajúcim obdobím spoločnej poľnohospodárskej politiky ešte miernejší, pretože sa dodatočné zníženia navrhujú započítavať len z  druhu podpory, v rámci ktorého došlo k zníženiu, a nie aj z iných druhov podpôr, ako tomu bolo v predchádzajúcom období spoločnej poľnohospodárskej politiky.

Obdobné pravidlá po zohľadnení špecifík sa navrhujú uplatniť aj v prípade nadhodnotenia zvierat, s výnimkou pravidla „stropu“. Pravidlo zníženia uvedené v odseku 1 v poslednej vete „Ak sú všetky zvieratá neoprávnené, podpora sa neposkytne; ak počet neoprávnených zvierat presahuje tri, uloží sa dodatočné zníženie podpory vo výške 1,5 násobku sumy zodpovedajúcej počtu neoprávnených zvierat.“ pritom nie je v rozpore ani v duplicite s odsekom 5, ale rieši jednotlivý prípad, ktorý vzhľadom na spôsob výpočtu podľa odseku 5  z neho „vypadáva“, a to konkrétne prípad, ak sú všetky zvieratá neoprávnené a zároveň ich počet presahuje tri. Pravidlo v odseku 1 „ak počet neoprávnených zvierat presahuje tri, uloží sa dodatočné zníženie podpory vo výške 1,5 násobku sumy zodpovedajúcej počtu neoprávnených zvierat“ je vzhľadom na štruktúru ustanovenia nevyhnutné vykladať tým spôsobom, že nadväzuje na úvod vety „Ak sú všetky zvieratá neoprávnené, podpora sa neposkytne;“ ktorá sama o sebe by bola nadbytočná. K rovnakému záveru dôjdeme aj použitím gramatického výkladu (vzťah týchto jednoduchých viet je v odseku 1 riešený cez bodkočiarku). Obdobné výkladové pravidlo sa uplatní aj pre odseky 2 a 6.

Predmetom kontroly na mieste pri zvieratách je registrácia a identifikácia zvierat. V prípade, ak dôjde k presunom zvierat, nahlásením takejto zmeny do Centrálnej evidencie hospodárskych zvierat sa zviera, ak nebude nahradené, považuje za späťvzaté podľa § 4 ods. 2, a preto nie je neoprávneným zvieraťom podľa § 16 a dodatočné zníženie podpory sa v danom prípade nebude aplikovať. Pôdohospodárska platobná agentúra pri výkone kontrolnej činnosti zohľadní plynutie lehôt na splnenie povinností pri identifikácii a registrácii zvierat podľa § 37 ods. 2 písm. b) zákona č. 39/2007 Z. z. o veterinárnej starostlivosti v znení neskorších predpisov a jeho vykonávacích predpisov. Všetky zníženia podpory (okrem dodatočného zníženia podpory, v rámci ktorého sa uplatní mechanizmus započítavania) sa navrhujú uplatniť len na úrovni podpory s rovnakou jednotkovou sumou podpory, aby boli v rámci jednotlivých druhov podpôr primerané. Jednotkové sumy podpôr zverejňuje Ministerstvo pôdohospodárstva a rozvoja vidieka Slovenskej republiky vo vestníku.

**K § 17**

Navrhujú sa všeobecné zásady zníženia podpory pri celofarmovej eko-schéme. Základom pre uplatnenie znížení za porušenia celofarmovej eko-schémy v zmysle § 18 až 26 je určená plocha pre základnú podporu príjmu v záujme udržateľnosti. To, ktoré postupy sú žiadatelia povinní plniť v zmysle nariadenia vlády Slovenskej republiky č. 436/2022 Z. z., sa posudzuje podľa určenej plochy pre základnú podporu príjmu v záujme udržateľnosti.

**K § 18**

Navrhuje sa zníženie za porušenie postupu celofarmovej eko-schémy zlepšenie štruktúry ornej pôdy na úrovni 1,5 násobku výmery plochy, na ktorej nebol vykonaný postup, resp. na ktorom došlo k nedodržaniu jednotlivých požiadaviek pri vykonaní predmetného postupu.

**K § 19**

Navrhuje sa zníženie za porušenie postupu celofarmovej eko-schémy neproduktívna plocha na úrovni päťnásobku výmery plochy, na ktorej nebol vykonaný postup, resp. na ktorom došlo k nedodržaniu jednotlivých požiadaviek pri vykonaní predmetného postupu.

Pri určení výmery neproduktívnej plochy sa zohľadní uplatnenie váhových faktorov. Príklad: ak je žiadateľ povinný vyčleniť 1 % neproduktívnej plochy, ktoré zodpovedá 5 ha, splnenie požadovanej výmery sa posúdi po uplatnení váhových faktorov – vzhľadom na možnosť zvoliť si neproduktívne prvky s vyšším váhovým faktorom ako 1 môže dôjsť k situácii, že žiadateľ vyčlení 4,5 ha, ktoré po prepočte váhovými faktormi predstavujú 5 ha.

**K § 20**

Navrhuje sa zníženie za porušenie postupu celofarmovej eko-schémy dodržanie najväčšej výmery ornej pôdy. Na tento účel sa rozlišuje situácia, kedy nie je dodržaná požadovaná najväčšia výmera ornej pôdy a situácia, kedy biopás nespĺňa požadované kvalitatívne a kvantitatívne parametre. Zároveň v prípade, že biopás nedosahuje najmenej 50 % požadovanej šírky, je založený po 31. máji, nie je tvorený požadovanou zmesou, alebo v prípade biopásu tvoreného pôdou ležiacou úhorom s porastom nie je obhospodarovaný v zmysle požiadaviek, nepovažuje sa za biopás členiaci súvislú plochu ornej pôdy, t. j. v tomto prípade môže súčasne dôjsť k uplatneniu zníženia aj za nedodržanie najväčšej výmery ornej pôdy. Uplatnenie znížení za neplnenie požadovaných parametrov biopásu sa realizuje znížením nahlásenej výmery príslušného biopásu, na ktorom je zistené porušenie; vo vzťahu k jednému biopásu sa zníženia nekumulujú, t. j. v prípade, že dôjde k zníženiu výmery za jedno porušenie na danom biopáse, v prípade zistenia ďalšieho porušenia na tom istom biopáse nedochádza k duplicitnému zníženiu o tú istú výmeru. Vzhľadom na rozsah požiadaviek v súvislosti s uplatnením dodržania najväčšej výmery ornej pôdy v prvých rokoch implementácie sa navrhuje obmedziť príslušné zníženia na polovicu v rokoch 2023 a 2024.

Navrhuje sa zaviesť pravidlo, podľa ktorého je vo vzťahu k zavlažovanej ploche v zmysle nariadenia vlády Slovenskej republiky č. 436/2022 Z. z. žiadateľ povinný predložiť platobnej agentúre požadované dôkazy preukazujúce uplatnenie predmetnej výnimky, v opačnom prípade sa na plochu bude nahliadať ako na nezavlažovanú.

**K § 21**

Navrhuje sa zníženie za porušenie postupu celofarmovej eko-schémy zatrávnenie ornej pôdy v chránenom území na úrovni päťnásobku výmery plochy, na ktorej nebol vykonaný postup, resp. na ktorom došlo k nedodržaniu jednotlivých požiadaviek pri vykonaní predmetného postupu.

Navrhuje sa tiež zníženie na úrovni 1 % v prípade, že žiadateľ predloží evidenciu pasenia oneskorene; ak žiadateľ evidenciu pasenia nepredloží ani v lehote určenej vo výzve platobnej agentúry, zníženie postihne celú požadovanú výmeru zatrávnenej ornej pôdy.

**K § 22**

Navrhuje sa zníženie za porušenie postupu celofarmovej eko-schémy plocha vysiata zmesami pre opeľovače na úrovni päťnásobku výmery plochy, na ktorej nebol vykonaný postup, resp. na ktorom došlo k nedodržaniu jednotlivých požiadaviek pri vykonaní predmetného postupu.

Výmera plochy vysiatej zmesami pre opeľovače zohľadní výmeru neproduktívnej plochy po uplatnení váhových faktorov. Príklad: ak je žiadateľ povinný vyčleniť 1 % neproduktívnej plochy, ktoré zodpovedá 5 ha, vzhľadom na možnosť zvoliť si neproduktívne prvky s vyšším váhovým faktorom ako 1 môže dôjsť k situácii, že žiadateľ vyčlení 4,5 ha, ktoré po prepočte váhovými faktormi predstavujú 5 ha. Základom pre plnenie postupu plocha vysiata zmesami pre opeľovače je v tomto prípade 5 ha.

**K § 23**

Navrhuje sa zníženie za porušenie postupu celofarmovej eko-schémy obhospodarovanie trvalého trávneho porastu kosením na úrovni dvojnásobku výmery plochy, na ktorej nebol vykonaný postup, resp. na ktorom došlo k nedodržaniu jednotlivých požiadaviek pri vykonaní predmetného postupu.

**K § 24**

Navrhuje sa zníženie za porušenie postupu celofarmovej eko-schémy obhospodarovanie trvalého trávneho porastu pasením na úrovni dvojnásobku výmery plochy, na ktorej nebol vykonaný postup, resp. na ktorom došlo k nedodržaniu jednotlivých požiadaviek pri vykonaní predmetného postupu.

Navrhuje sa tiež zníženie na úrovni 1 % v prípade, že žiadateľ predloží evidenciu pasenia oneskorene; ak žiadateľ evidenciu pasenia nepredloží ani v lehote určenej vo výzve platobnej agentúry, zníženie postihne celú požadovanú výmeru plochy trvalého trávneho porastu, na ktorej sa malo vykonať pasenie.

**K § 25**

Navrhuje sa zníženie za porušenie postupu celofarmovej eko-schémy celoročný zelený kryt medziradia vinice, ovocného sadu alebo chmeľnice odstupňované podľa počtu medziradí, v ktorých sa celoročný zelený kryt nenachádza.

**K § 26**

Navrhuje sa zníženie za porušenie postupu celofarmovej eko-schémy obhospodarovanie rýchlorastúcich drevín na úrovni dvojnásobku výmery plochy pokrytej rýchlorastúcimi drevinami.

**K § 27**

Navrhuje sa zaviesť mechanizmus zníženia za nadhodnotenie v prípade celofarmovej eko-schémy. Vzhľadom na rozsah nových požiadaviek sa zároveň navrhuje administratívne sankcie v rokoch 2023 a 2024 neuplatniť a v rokoch 2025 a 2026 obmedziť na 20 %, resp. 25 % sumy celofarmovej eko-schémy.

**K § 28**

Navrhujú sa zníženia za porušenie podmienok podpory na zlepšenie životných podmienok zvierat podporou pastevného chovu odstupňované podľa počtu dní, v ktorých nie je zabezpečené pasenie zvierat. Navrhuje sa tiež zníženie v prípade, že žiadateľ predloží evidenciu pasenia oneskorene; ak žiadateľ evidenciu pasenia nepredloží ani v lehote určenej vo výzve platobnej agentúry, zníženie postihne celú požadovanú výmeru plochy trvalého trávneho porastu, na ktorej sa malo vykonať pasenie.

**K § 29**

Navrhuje sa zaviesť mechanizmus zníženia podpôr s odrádzajúcim účinkom na žiadateľov v nadväznosti na povinnosť členského štátu, vyplývajúcu z čl. 62 nariadenia (EÚ) 2021/2116 v platnom znení, prijať účinné a primerané opatrenia, aby sa zabránilo obchádzaniu ustanovení práva Únie a aby sa najmä zabezpečilo, že žiadne výhody stanovené v právnych predpisoch v oblasti poľnohospodárstva sa neposkytnú fyzickým ani právnickým osobám, pri ktorých sa zistilo, že v rozpore s cieľmi uvedených právnych predpisov sa podmienky požadované na získanie takýchto výhod vytvorili umelo. Oproti doterajším ustanoveniam, týkajúcich sa umelo vytvorených podmienok, ktoré normovali neposkytnutie podpory v prípade umelo vytvorených podmienok, sa v súlade s princípmi právnej istoty navrhuje v odseku 1 explicitné naviazanie tohto všeobecného pravidla na aktuálny rozsah umelo vytvorených podmienok s následným znížením v sume 1,5 násobku toho, čo by bol žiadateľ nimi získal, čím sa odstraňuje interpretačná pochybnosť predmetného ustanovenia. V odsekoch 2 a 3 sú potom stanovené špecifické prípady, v rámci ktorých sa zohľadňuje vecný charakter umelo vytvorených podmienok, čím sa zároveň zabezpečuje primeranosť mechanizmu ako takého. Odrádzajúci účinok sa pritom znásobuje vzhľadom na mechanizmus započítania dodatočných znížení, ktoré sa navrhujú započítavať z akékoľvek druhu podpory v rámci predloženej žiadosti alebo v rámci žiadosti predloženej počas troch po sebe nasledujúcich kalendárnych rokov.

**K § 30**

Navrhuje sa zaviesť mechanizmus zníženia podpôr s odrádzajúcim účinkom na žiadateľov v nadväznosti na povinnosť členského štátu zriadiť systém správnych sankcií v súvislosti s kondicionalitou, ktorý rešpektuje rámec určený v čl. 84 a 85 nariadenia (EÚ) 2021/2116 v platnom znení a v čl. 6 až 11 delegovaného nariadenia Komisie (EÚ) 2022/1172 zo 4. mája 2022, ktorým sa dopĺňa nariadenie Európskeho parlamentu a Rady (EÚ) 2021/2116 vzhľadom na integrovaný administratívny a kontrolný systém v rámci spoločnej poľnohospodárskej politiky a uplatňovanie a výpočet správnych sankcií v súvislosti s kondicionalitou (Ú. v. EÚ L 183, 8. 7. 2022) (ďalej len „delegované nariadenie (EÚ) 2022/1172“). Pri nedodržaní pravidiel kondicionality noriem dobrých poľnohospodárskych a environmentálnych podmienok (DPEP) a požiadaviek hospodárenia (PH) bude žiadateľovi primerane znížená suma podpôr. Číselné vyjadrenia hodnôt pre kritériá závažnosti, rozsahu a trvania a určenie percentuálneho zníženia bude zverejnené vo vestníku Ministerstva pôdohospodárstva a rozvoja vidieka Slovenskej republiky. Percentuálne zníženie podpôr v prípadoch opakovaného a úmyselného porušenia podmienky bližšie upravuje návrh nariadenia vlády nad rámec čl. 9 ods. 3 a čl. 11 delegovaného nariadenia Komisie (EÚ) 2022/1172, a to v záujme zabezpečenia vyššej právnej istoty pri uplatňovaní mechanizmu znížení v súvislosti s kondicionalitou. V prípade zistenia porušení, ktoré boli zistené v kalendárnom roku kontroly, ale ktoré prislúchajú do obdobia predošlých kalendárnych rokov, sa navrhuje spôsob započítania uvedeného zníženia z podpôr, ktoré budú, resp. by boli vyplatené v kalendárnom roku kontroly. V prípade, že výška zníženia podpôr je vyššia ako žiadateľov nárok na podporu v kalendárnom roku kontroly, nevyrovnaný zostatok sa od žiadateľa vymôže ako nezrovnalosť podľa čl. 30 vykonávacieho nariadenia (EÚ) 2022/128.

**K § 31**

Navrhujú sa pravidlá, ktoré upravujú poradie znížení podpôr, a to v nadväznosti na ich vecný charakter, čo je predpokladom riadneho uplatňovania mechanizmu znižovania podpôr ako celku.

**K § 32**

Navrhujú sa pravidlá oznamovania prípadu vyššej moci a mimoriadnych okolností podľa čl. 3 nariadenia (EÚ) 2021/2116 v platnom znení, ktoré zjednodušujú a zefektívňujú postup oznamovania využívaním formulára dostupného na webovom sídle platobnej agentúry. Žiadateľ je podľa návrhu nariadenia vlády povinný tak urobiť do 15 pracovných dní odo dňa, keď je schopný tak urobiť. Formulácia predmetného ustanovenia je zvolená v kontinuite s predchádzajúcim obdobím spoločnej poľnohospodárskej politiky tým spôsobom, aby zahŕňala aj prípady práceneschopnosti žiadateľa.

**K § 33**

Navrhujú sa pravidlá pre situácie prevodu podnikov sprevádzané prevodom povinností, vyplývajúcich z podmienok na poskytnutie podpory, a to tým spôsobom, aby sa v prípade prevodu podniku z jedného žiadateľa na druhého v roku predloženia žiadosti zohľadnila len jedna žiadosť o podporu daného podniku, ako to vyžaduje čl. 3 ods. 5 vykonávacieho nariadenia (EÚ) 2022/1173. Navrhované ustanovenie rieši výlučne prípady jednoročných záväzkov a týka sa výlučne celého podniku uvedeného v predloženej žiadosti. Podnikom sú podľa čl. 3 nariadenia (EÚ) 2021/2115 v platnom znení všetky jednotky používané na poľnohospodárske činnosti a spravované poľnohospodárom, ktoré sa nachádzajú na území toho istého členského štátu. § 4 nariadenia vlády č. 3/2023 Z. z. rieši viacročné záväzky a je osobitným predpisom vo vzťahu k navrhovanému prevodu podnikov. Navrhovanými pravidlami sa upravuje administratívny postup platobnej agentúry pri vyhodnocovaní žiadostí o podporu a nijakým spôsobom sa nezasahuje do zmluvnej slobody žiadateľov pri prevode podnikov.

**K § 34 a 35**

Navrhujú sa spoločné a prechodné ustanovenia. Z dôvodu zabezpečenia plynulého prechodu do nového obdobia spoločnej poľnohospodárskej politiky sa zavádzajú niektoré výnimky pre rok 2023, týkajúce sa predkladania žiadostí. Žiadateľovi sa napríklad umožní predložiť v roku 2023 elektronickú evidenciu prenajatých a vlastných pozemkov do 31. júla 2023, a to z toho dôvodu, aby si ju upravil podľa požiadaviek integrovaného systému, ktorý údaje z takto predloženej evidencie spracuje, keďže je nevyhnutné ju predložiť prostredníctvom informačného systému, resp. softvéru, ktorý umožní výstup v excelovom alebo v inom obdobnom databázovom súbore. Návrh nariadenia vlády pritom stanovuje povinnosť predkladať elektronickú evidenciu prenajatých a vlastných pozemkov pre všetkých žiadateľov, teda nielen pre nájomcov, ale aj pre vlastníkov poľnohospodárskych pozemkov, a to z dôvodu zníženia administratívnej záťaže spracovania žiadosti, ako aj z dôvodu, že sa k tomu Slovenská republika zaviazala v bode 4.3.1.2 Strategického plánu spoločnej poľnohospodárskej politiky 2023 – 2027, podľa ktorého každý žiadateľ uvedie druh právneho titulu v čase podania jednotnej žiadosti na základe evidencie podľa legislatívy Slovenskej republiky.

Aby bolo možné využívať výhody digitalizácie, zavádza sa povinnosť žiadateľa sa pred predložením žiadosti zaregistrovať v informačnom systéme platobnej agentúry podľa § 16 a 17 zákona č. 280/2017 Z. z.

Keďže z názvu navrhovaného nariadenia vyplýva, že sa pravidlá predkladania žiadostí, výkonu kontroly a znižovania priamych podpôr vzťahujú na Strategický plán spoločnej poľnohospodárskej politiky 2023 – 2027, nie je potrebné prechodné ustanovenie, že sa na požiadavky a podmienky v súvislosti so žiadosťami predložené do účinnosti tohto nariadenia vzťahujú doterajšie predpisy. Uvedené navyše vyplýva aj z prechodných ustanovení nariadenia (EÚ) 2121/2115 v platnom znení a nariadenia (EÚ) 2021/2116 v platnom znení. Z dôvodu zabezpečenia plynulého prechodu do nového obdobia spoločnej poľnohospodárskej politiky sa zavádzajú niektoré výnimky pre rok 2023 týkajúce sa predkladania žiadostí. Žiadateľovi sa napríklad umožní predložiť v roku 2023 elektronickú evidenciu prenajatých a vlastných pozemkov do 31. júla 2023, a to z toho dôvodu, aby si ju upravil podľa požiadaviek integrovaného systému, ktorý údaje z takto predloženej evidencie spracuje, keďže je nevyhnutné ju predložiť prostredníctvom informačného systému, resp. softvéru, ktorý umožní výstup v excelovom alebo v inom obdobnom databázovom súbore. Zároveň sa navrhujú prechodné ustanovenia, ktoré sa týkajú mechanizmu zníženia podpôr pri celofarmovej eko-schéme, a to z dôvodu uľahčenia jej implementácie.

**K § 36**

Navrhuje sa transpozičné ustanovenie.

**K § 37**

Navrhuje sa účinnosť nariadenia.

**K prílohe č.** **1**

Navrhuje sa zoznam príloh k žiadosti o podporu, ktorými žiadateľ preukazuje splnenie podmienok na príslušný druh podpory podľa osobitných predpisov.

**K prílohe č. 2**

Navrhuje sa transpozičná príloha, ktorá obsahuje zoznam právnych predpisov Európskej únie, ktoré návrh nariadenia vlády vykonáva.